Sidsel Leth Svensson (KF), 2006-05-23:
I Det Konservative Folkeparti synes vi, det er en meget bedre løsning, som ministeren fremlagde, nemlig at man tager initiativ til at kontakte bestyrelsen i stedet for at rejse forslaget umiddelbart på en generalforsamling.
Det er selvfølgelig klart, at i Det Konservative Folkeparti, og det har vores sædvanlige ordfører på området også mange gange givet udtryk for i salen, vil vi gerne på alle mulige måder bekæmpe menneskehandel.
Men alt andet lige kan man spørge, om det er måden at gøre det på.
Vi synes i hvert fald i Det Konservative Folkeparti, at ministerens initiativ er mere hensigtsmæssigt.
Enhedslisten har fremsat et forslag, hvor regeringen via statens aktieposter i Rezidor SAS skal arbejde for, at tilknyttede hoteller ikke medvirker til formidling af sexkøb.
I bemærkningerne kan vi se, at det særligt er den i øvrigt totalt uacceptable menneskehandel, der finder sted i sexindustrien, som forslagsstillerne ønsker at bekæmpe.
Intentionen i forslaget er derfor god.
I Det Konservative Folkeparti ønsker vi en fast og målrettet kurs over for de grådige bagmænd, der lever af at tvinge fattige og uskyldige kvinder ud i prostitution.
Derfor har vi også gennemført flere lovændringer for at bekæmpe de meget organiserede netværk, der står bag prostitutionsmiljøet i Danmark.
I 2002 blev der eksempelvis indsat en særlig bestemmelse om menneskehandel i straffeloven med en strafferamme på op til 8 års fængsel, og jeg kan nævne Udenrigsministeriets program for bekæmpelse af menneskehandel.
I Det Konservative Folkeparti kan vi ikke og vil vi ikke acceptere menneskehandel.
Staten skal via sine aktieposter blande sig i ledelsesmæssige forhold hos Rezidor SAS.
Det er på en eller anden måde en umyndiggørelse af ledelsen, som alt andet lige er uhensigtsmæssig.
Som forslagsstillerne i øvrigt ganske rigtigt påpeger, vil de fleste hoteller naturligvis ikke medvirke til organiseret formidling af sexkøb.
Derfor er det egentlig ikke hotelledelserne, vi skal have fat i.
Det er bagmændene, vi skal have fat i.
Ministerens initiativ om at kontakte bestyrelsen for SAS og bede dem se på problemstillingen – vi tænker særlig på at præge udenlandske hoteller – er vi tilfredse med og glæder os over i Det Konservative Folkeparti.
Lad mig også for god ordens skyld påpege, at det i forvejen ikke er en del af Rezidor SAS policy at formidle sex til sine gæster.
Forslaget har en rigtig god intention, det vil vi gerne kvittere for, men det rammer ikke helt problemets kerne, når bagmændene i sexindustriens menneskehandel skal bekæmpes.
Jeg er enig i, og det kunne vi i øvrigt også se i den meget udmærkede dækning, som B.T. havde, at det er et problem i Danmark.
Det, der er min pointe, er, at i Danmark er det ikke hotelledelserne, der er problemet, for som der i øvrigt også står i forslaget, vil man ikke fra hotelledelsernes side i Danmark acceptere, at medarbejderne tjener penge på prostitution, eller at hotellet tjener penge på prostitution.
I Danmark har vi i øvrigt en rufferilovgivning, der gør, at det, hvis vi taler om sagen, som B.T. nævnte, efter min bedste overbevisning ikke på nogen som helst måde kan være lovligt, at man som ansat i hotelbranchen eller nogen som helst andre steder tjener penge på andres usædelighed.